Koeie afgemaai: Dit lyk soos ’n ‘feeding frenzy’, sê boer | Netwerk24
Deur Jana Marx 13 Desember 2018 09:27
WAARSKUWING: Die foto by hierdie berig kan sommige lesers ontstel.
“Dit lyk soos ’n feeding frenzy,” sê Daan Malan, 'n melkboer van Bethal, Mpumalanga, waar hy op sy plaas staan waar melkkoeie wreed afgemaai is.
’n Moedelose Malan, ’n gesiene melkboer van die plaas Rustfontein in Bethal, Mpumalanga, het Donderdagoggend met Netwerk24 gepraat net voordat drie van die 16 koeie wat mank geloop het nadat hul hakskeensenings afgesny is, geskiet moes word. Dertien koeie het reeds in stukke in die veld gelê.
Dié koei hinkepink nadat haar hakskeensenings afgekap is.
“Weet jy, hulle het nie eens al die vleis gevat nie. As die sogenaamde leiers sê hulle gaan ons, ons vroue en ons diere doodmaak, gaan die mense wat na hulle luister mos nie anders optree nie!”
Malan verwys na uitlatings deur Andile Mngxitama, leier van Black First Land First (BLF), wat in ’n toespraak in Noordwes onder luide toejuiging gesê het: “Ons sal hul kinders doodmaak, ons sal hul vroue doodmaak, ons sal hul honde doodmaak, ons sal hul katte doodmaak, ons sal enigiets doodmaak wat in ons pad kom.”
Malan sê: “ ’n Vragmotorbestuurder sê vanoggend vir my: Die mense wat só maak het geen respek vir lewe nie – nie vir die lewe van mense of diere nie.”
Volgens Malan is die melkkoeie deur minstens agt tot tien veediewe in ’n hoek gejaag.
Hompe vleis lê nog op die plaas waar veediewe toegeslaan het.
Nadat hul hakskeensenings afgekap is, is hompe vleis lewend van die diere afgekap, sê hy.
“Die voorval moes tussen 02:00 en 04:00 gebeur het, want die nagwag is omstreeks 02:00 daar verby.”
Malan vertel dat hy laasweek veediefstal net-net vrygespring het.
“Hulle het probeer om drie koeie weg te keer, maar die wag het hulle betyds gesien,” sê hy.
Hy vermoed nou sy wagte se bewegings word dopgehou.
Hennie Bekker, distrikkoördineerder van AfriForum in Bethal, sê dié tipe voorvalle neem toe soos Kersfees nader kom.
Bekker was Donderdagoggend ook op die toneel.
“Wat ek net nie verstaan nie: Hier is amper géén vleis weg nie. Hier lê ’n boud, daar lê blaaie. Hulle moes gehardloop het toe dit lig word, want dit is reg langs die N17-snelweg.”
Bekker het die drie koeie namens Malan geskiet.
“ ’n Mens help maar die boer. Dis nie lekker om jou pragdiere te skiet nie.”
Volgens Bekker is net vyf van die 13 geslagte koeie se vleis weg.
Die polisie se veediefstaleenheid ondersoek die voorval.
Meer oor: Mpumalanga | Bethal | Boer | Misdaad | Beeste | Plaas
Gesteelde beeste uit Mosambiek gejaag